O d ô v o d n e n i e

A. Všeobecná časť

	Ministerstvo spravodlivosti Slovenskej republiky vypracovalo návrh vyhlášky, ktorou sa mení a dopĺňa vyhláška Ministerstva spravodlivosti Slovenskej republiky č. 291/2005 Z. z. o vzdelávacom poriadku správcov v oblasti konkurzu a reštrukturalizácie.

	Vyhláška Ministerstva spravodlivosti č. 291/2005 Z. z. o vzdelávacom poriadku správcov v oblasti konkurzu a reštrukturalizácie upravuje okrem iného podrobnosti o ďalšom vzdelávaní správcov v oblasti konkurzu a reštrukturalizácie. Riadne vykonávanie ďalšieho vzdelávania správca preukazuje získanými kreditnými bodmi. Súčasné znenie vyhlášky ustanovilo pre vykonanie ďalšieho vzdelávania správcov podmienky, ktoré nie sú reálne splniteľné. Nakoľko 20. december 2006 je prvým termínom pre preukazovanie riadneho vykonania ďalšieho vzdelávania, je potrebné vykonať zmeny.

           Vyhláška je v súlade s Ústavou SR a so zákonom č. 8/2005 Z. z. o správcoch a o zmene a doplnení niektorých zákonov, na ktorého vykonanie je navrhnutá, ako i s ďalšími zákonmi.

           Prijatie vyhlášky nepredpokladá dopad na štátny rozpočet, rozpočty obcí ani dopad na rozpočty vyšších územných celkov.

B. Osobitná časť

K Čl. I

K bodom 1 a 2:
Upresňuje sa spôsob vydávania a podpisovania písomného osvedčenia, ktoré skúšobná komisia vydá uchádzačovi o skúšku. Písomné osvedčenie bude podpisovať iba predseda skúšobnej komisie. Podpisy ostatných členov skúšobnej komisie bude obsahovať skúšobný záznam, ktorý bude podkladom pre vydanie písomného osvedčenia.

K bodom 3 až 5:
Zvyšuje sa počet bodov, ktoré správca môže získať.

K bodu 6: 
V odseku 5 sa nesprávne namiesto ďalšieho vzdelávania hovorí o odbornej príprave. 

K bodu 7:
Znižuje sa počet bodov potrebných na preukázanie riadneho vykonania ďalšieho vzdelávania pre tých správcov, ktorí boli zapísaní do zoznamu správcov pred 1. januárom 2006 a to na účely prvého vyhodnocovania riadneho vzdelávania.

K Čl. II

Navrhuje sa účinnosť právneho predpisu.